**UPUTSTVO ZA PRIMJENU INDIVIDUALNOG TRANZICIONOG PLANA**

Uputstvo je produkt aktivnosti nastalih kroz Projekat **,,Sveobuhvatna podrška kontinuitetu inkluzivnog obrazovanja“** koje Ministarstvo prosvjete sprovodi uz podršku kancelarije UNICEFa u Crnoj Gori, u toku su aktivnosti jačanja prelaska učenika sa posebnim obrazovnim potrebama iz osnovne u srednju školu.

Nastao je na tragu potreba đece, prakse i na temelju preporuka strateških dokumenata koji ukazuju da za učenike s posebnim obrazovnim potrebama treba pojačati inkluziju u srednjim školama. Stručne programe bazirati na standardima različitog nivoa (drugom, trećem i četvrtom), prilagođavati nastavu kroz obuke za dio programa i razviti i realizovati program profesionalne orijentacije i „individualni tranzicioni plan“ kojim se operacionalizuje saradnja sa srednjim školama.

Naime, u cilju kontinuiranog praćenja učenika sa posebnim obrazovnim potrebama i njegove profesionalne orijentacije neophodno je povećati broj ovih učenika u srednjem obrazovanju. Da bi se postigao obuhvat, kontinuitet, nužno je operacionalizovati saradnju osnovnih sa srednjim školama, srednjih škola i tržišta rada.

Samim tim, razvili smo „individualni tranzicioni plan“ (ITP). Radnu grupu čine predstavnici Ministarstva prosvjete, Zavoda za školstvo, Centra za stručno obrazovanje, osnovnih i srednjih škola. ITP sadrži informativni dio: svrha i uloga ITPa; Uloge i zaduženja članova ITP tima i aktera; Uvodne informacije (Opis smetnje/teškoće u razvoju, sposobnosti i vještine đeteta), Plan podrške tokom izbora obrazovnog programa (odgovornosti/zadaci/vremenski okvir), listu poželjnih zanimanja, mogućnosti koje učenik/ca može ostvariti u okviru ovog zanimanja i za zapošljavanje, prijedlog i pretpostavka za podršku koja je đetetu potrebna u toku obrazovanja za konkretno zanimanje.

**SVRHA/NAMJENA**

Svrha Uputstva je da olakša tranzicioni period za đecu s posebnim obrazovnim potrebama iz osnovne u srednju školu da bi njihove potrebe i mogućnosti bilie ispunjenje. Predviđa usluge i mjere namijenjene đeci sa smetnjama i teškoćama u razvoju, njihovim porodicama, pružaocima zdravstvene zaštite, socijalne sigurnosti, edukacije, svim zainteresovanima.

Konkretno će obezbijedi veću dostupnost mjera i mehanizama za ostvarivanje prava i poboljšati praksu inkluzivnog obrazovanja u Crnoj Gori.

Namjera je da pruži i teorijski osvrt u smislu međunarodnih standarda, smejrnica, ali i da ponudi praktičan pristup i precizan orijentir kako se razvojne i obrazovne potrebe ove đece mogu ispuniti u tranzicionom periodu.

Stoga, Uputsvo se koncipira kroz segmente: 1) inkluzivni principi, strateški i zakonski okvir, međunarodni standardi; 2); opis, svrha, namjena i praktičan vodič kroz individualni tranzicioni plan (ITP).

**I ZAKONSKE, STRATEŠKE OSNOVE I MEĐUNARODNI STANDARDI**

**Inkluzivne osnove**

Razvoj inkluzivnog obrazovanja je jedan od postavljenih prioriteta reforme obrazovanja u Crnoj Gori. Shodno tome, usvojena je Strategija inkluzivnog obrazovanja (2008-2013) koja je postavila temelje i pravce razvoja sistema obrazovanja i vaspitanja za đecu sa posebnim obrazovnim potrebama. Zakon o vaspitanju i obrazovanju đece sa posebnim obrazovnim potrebama[[1]](#footnote-1) mijenja i dopunjava Zakon iz 2004. godine, a Pravilnik o načinu, uslovima i postupku za usmjeravanje đece sa posebnim obrazovnim potrebama[[2]](#footnote-2) prevazilazi tzv. medicinski pristup.

Zakoni i strategije po svim nivoima prepoznaju značaj, vrijednosti i pravo na inkluzivno obrazovanje.

Politika inkluzivnog obrazovanja primjenjuje smjernice i principe niza međunarodnih dokumenata: Svijet po mjeri đeteta; Milenijumski razvojni ciljevi; Dakarska deklaracija; Salamanka dokument; Deklaracija „Obrazovanje za sve“; Konvencija o pravima đeteta, prati ratifikovanu Konvenciju o pravima osoba s invaliditetom čiji član 24. nalaže nediskriminaciju, jednakost sa drugima kroz inkluzivno obrazovanje na svim nivoima. Usaglašena je sa evropskim zakonodavstvom i R**ezolucijom Savjeta ministara obrazovanja u smjeru integracije đece i mladih sa smetnjama u razvoju u redovan sistem školovanja.** Stoga je tendencija da se postigne pravednost u obrazovanju i da ovi učenici, pored akademskih, steknu i životno potrebna znanja i vještine.

**Stručno obrazovanje u EU**

Strateške smjernice za razvoj i modernizaciiju stručnog obrazovanja u Evropi date su u Lisabonskoj strategiji, Kopenhaškoj deklaraciji i drugim dokumentima, u kojima se ističe da konkurentnost ekonomije zahtijeva i razvoj ljudskih resursa, ali i efikasnije i efektivnije korišćenje tih resursa. To je odgovor na izazove sa kojima se Evropa suočava - brz tehnološki i tehnički razvoj i uticaj informacione tehnologije, globalizacija i demografske promjene. Tako, primjera radi među strateškim ciljevima Lisabonske strategije u području obrazovanja je da se omogući svima pristup obrazovanju.

Takođe, u Rezoluciji o strateškom okviru za saradnju u Evropi u obrazovanju i osposobljavanju (“ET 2020”), jedan od postavljenih strateških ciljeva do 2020. godine je podsticanje pravičnosti, socijalne kohezije i aktivnog građanstva;

Osim toga, ministri obrazovanja zemalja EU u Brižu su 2010. godine donijeli su tzv. Briž kominike, koji daje preporuke za stručno obrazovanje do 2020. godine među kojima je promovisati jednakost, socijalnu koheziju i aktivno građanstvo.

**Inkluzivno obrazovanje u Crnoj Gori**

U Crnoj Gori nastavni proces teži obezbjeđivanju jednakih mogućnosti za svu đecu, uslovima za optimalan razvoj, pravovremenom uključivanju u odgovarajući program vaspitanja i obrazovanja, individualnom (prilagođava se kako bi se zadovoljile fizičke, emocionalne, socijalne i psihološke potrebe svakog đeteta sa smetnjom u razvoju, te su očuvane sposobnosti, mogućnosti i interesovanja osnov za izradu individualnog razvojno-obrazovnog plana – IROP), uključivanju roditelja, kontinuiranosti vaspitanja i obrazovanja, adekvatnim obrazovnim tehnologijama i asistenciji za đecu sa posebnim obrazovnim potrebama.

Kao prvi izbor, đeca sa smetnjama u razvoju pohađaju redovne škole (inkluzivno obrazovanje). Ona koja imaju umjerene i teže smetnje se uključuju u posebna odjeljenja pri redovnim školama, uz zajedničku nastavu pojedinih predmeta sa vršnjacima u redovnim odjeljenjima. U resursne centre se upućuju kada je to jedini i najbolji interes.

U Crnoj Gori u skladu sa Zakonom o stručnom obrazovanju, stručno obrazovanje se stiče na nivou nižeg, srednje i višeg stručnog obrazovanja kroz sljedeće vrste stručnih škola: dvogodišnja stručna škola, trogodišnja stručna škola, četvorogodišnja stručna škola, viša stručna škola i umjetnička škola. Stručnom obrazovanju pripada i majstorski ispit. Crnogorski obrazovni sistem je sa sadržajno orjentisanih obrazovnih programa prešao na ciljno orijentisane obrazovne programe.

**STRATEGIJA INKLUZIVNOG OBRAZOVANJA 2014-2018**

Opšti cilj Strategije inkluzivnog obrazovanja da se đeci s posebnim obrazovnim potrebama je važno omogućiti pristup obrazovanju, racionalno i operativno obezbijediti postizanje razvojnih i obrazovnih postignuća kroz individualizovanu, dodatnu podršku.

*Zadatak 2: Đeci s posebnim obrazovnim potrebama omogućiti pristup i kontinuitet kvalitetnog obrazovanja koje će ih osposobiti za samostalan život i rad.* U daljem procesu obrazovanja i vaspitanja treba se orijentisati ka profesionalnom osposobljavanju[[3]](#footnote-3). Potrebno je razviti nove kvalifikacije[[4]](#footnote-4) bazirane na standardima različitog nivoa stručnog obrazovanja. Individualizacija se postiže kroz modularizovane programe. Navedeno zahtijeva čvrstu povezanost, timski rad i koordinaciju koja će postižekroz profesionalnu orijentaciju i „individualni tranzicioni plan“.

*Zadatak 5: Poboljšati praćenje i evaluaciju obrazovnih i razvojnih* *postignuća đece -* Zavod za školstvo utvrđuje kvalitet rada škola, pruža stručnu podršku za unapređivanje rada, odnosno u Centru za stručno obrazovanje utvrđuje se kvalitet realizacije stručne i praktične nastave preko definisanih indikatora, posebno u oblasti “podrška učenicima”. Treba pospješivati samoevaluaciju jer je važno preko čega i kako škola mjeri sopstvenu inkluzivnost. Evaluira se ispunjavanje ishoda, nivo razvojnog napretka, ovladanih znanja i vještina postavljenih IROP-om. Utvrđuje se da li se primjenjuju pristupi usmjereni na razvoj socijalizacije, samostalnosti, životnih vještina. Indikatori se postavljaju kao operacionalizovani vodiči za ujednačeno evidentiranje i vrednovanje ispunjenja đetetovih potreba i očekivanih ishoda.

**Strategija razvoja stručnog obrazovanja u Crnoj Gori (2015-2020)**

U srednješkolskom procesu obrazovanja i vaspitanja đece s posebnim obrazovnim potrebama treba se orijentisati za rad i samostalan život. Do sada su formirani i osposobljeni timovi za obuku i podršku inkluzivnom obrazovanju u sedam stručnih škola, prilagođen prostor, nabavljena oprema. Obuke za inkluzivni nastavni rad su usvojene od strane Nacionalnog savjeta za obrazovanje i ponuđeni su u katalozima za obrazovanje nastavnika Centra za stručno obrazovanje i Zavoda za školstvo. Početak modularizacije obrazovnih programa otvara mogućnosti za učenike sa posebnim obrazovnim potrebama, te ih treba uspostaviti za što veći broj standarda zanimanja i kvalifikacija različitog stepena, odnosno omogućiti učenicima sa posebnim obrazovnim potrebama, učenicima koji rano napuštaju školovanje ili onima koji nemaju interesovanja za kvalifikacijama višeg srednješkolskog nivoa da dostižu kvalifikacije drugog ili trećeg nivoa. U daljoj podršci socijalnoj inkluziji treba se fokusirati na profesionalni razvoj nastavnika u srednjim školama (prioritetno onima praktične nastave).

Neophodno je operacionalizovati saradnju osnovnih sa srednjim školama, srednjih škola i tržišta rada, u cilju kontinuiranog praćenja učenika sa posebnim obrazovnim potrebama i njegove profesionalne orijentacije. Zato treba „individualni tranzicioni plan“ primijeniti u svim školama, razviti kulturu da se prikupljaju informacije o tome koliko đece se zapošljava u oblasti u kojoj su se obrazovali, koliko nastavlja obrazovanje na srodnim ili nekim drugim fakultetima bile bi od velikog značaja za šire sagledavanje socijalne inkluzije. Konačno, među poslodavcima potrebno je promovisati informacije u pravcu njihove senzibilizacije za zapošljavanje đece koja završavaju dio obrazovnog programa – tj. stiču sertifikate o stečenoj stručnoj kvalifikaciji ili uvjerenja o završenom dijelu obrazovnog programa. Takođe, za djecu populacije Roma i Egipćana potrebno je primijeniti tranzicione aktivnosti, mentorske programe čije se zaduženje ogleda u tome da se prati uspjeh učenika, sarađuje sa roditeljima i dr.

Imajući u vidu navedeno prioritetne oblasti u stručnom obrazovanju za period 2015-2020. godini su: a) Kvalitetno i efikasno stručno obrazovanje, relevantno za tržište rada; b) Jednake mogućnosti sticanja kvalifikacija u stručnom obrazovanja radi zapošljivosti i socijalne inkluzije; c) Cjeloživotno učenje i mobilnost. Stoga se ova Strategija opredjeljuje ka jednakim mogućnostima za sticanja kvalifikacija u stručnom obrazovanja radi zapošljivosti i socijalne inkluzije.

**II RAZVOJNE OSNOVE**

Srednjoškolsko doba se preklapa sa razvojnom fazom adolescencije koja traje od 10. do 18. godine. Period u životu i proces u kome djevojčice i dječaci postaju odrasle osobe naziva se mladalaštvo ili adolescencija.

Sama po sebi je period u razvoju čovjeka tokom kojeg dolazi do krupnih promjena na fizičkom, psihološkom i socijalnom planu. Sve to adolescenta vodi kroz krize identiteta koje mogu biti veoma izazovne.

Sredina u kojoj odrastaju adolescenti sa smetnjama u razvoju daleko je od idealne, što sve neuporedivo usložnjava teškoće prolaska kroz period mladalaštva i zahtijeva posebnu podršku. Podrška od strane stručne službe je neophodna u ovom razvojnom periodu za prihvatanje i ovladavanje psihofizičkim promjenama, ali je nužna pojačana uloga i podrška vršnjaka. Time je efektivnost obrazovanja dvostruka: gradi se samopouzdanje i identitet učenika sa i bez smetnji i teškoća u razvoju.

Istovremeno se dalji proces obrazovanja i vaspitanja dominantno orijentiše ka profesionalnom osposobljavanju. Ono počinje u osnovnoj školi, predviđa protok i kontinuitet razmjene informacija, tijesnu saradnju sa komisijom za usmjeravanje.

U najkraćem, stručna služba osnovne škole, tim za inkluziju, sarađuje sa roditeljima, đetetom, komisijom za usmjeravanje (koja sad već kontinuirano prati i poznaje dijete, njegovo potrebe, sklonosti, potencijale), takođe i budućom srednjom školom. Zajedno postavljaju individualni tranzicioni plan.

Za dijete s posebnim obrazovnim potrebama (na bazi praćenja, procjene komisije za usmjeravanje, potencijala, potreba, standarda zanimanja) se preporučuje da li da obavlja cjelinu poslova nekog zanimanja, ili samo grupe poslova. IROP u stručnom obrazovanju ima funkciju da se učenik radno osposobljava. Individualizacija se postiže kroz modularizovane programe.

Đetetove karakteristike se povezuju s predmetnim programom, propisanim standardima stručnog znanja i nacionalnim stručnim kvalifikacijama. Standard zanimanja predstavlja popis poslova koje zanimanje treba da obavlja, kao i vještine i znanja koje su potrebne kako bi se stekle stručne kompetencije određenog profila. Kvalifikacije su bazirane na standardima različitog nivoa stručnog obrazovanja. Ukoliko je potrebno, utvrđuju se oblasti u kojima će se raditi redukcija sadržaja, način izvođenja nastave, praćenje i sl., kao i oblici, tipovi, nivoi, sadržaji i učestalost podrške, potrebna dodatna pomoć, uslovi, pomagala, asistivne tehnologije i sl.

Učenik završetkom određenog broja modula može steći: kvalifikaciju pomoćnika (drugi stepen); sa još nekoliko modula kvalifikaciju zanatlije (treći stepen); a sa još nekoliko modula kvalifikaciju tehničara (četvrti stepen). Tim za inkluziju u srednjem obrazovanju ima iste uloge, zadatke i funkcije, kao i definiciju posla koji je predviđen i opisan detaljno kod članova ovog tima u osnovnoj školi.

Učenik stiče potvrdu o završenom dijelu programa (izdaje je škola), odnosno sertifikat stručne kvalifikacije (izdaje ga Ministarstvo rada i socijalnog staranja).

U drugoj fazi (okončanje srednjoškolskog obrazovanja) ITP se fokusira na pripremu za zapošljavanje i vještine za nezavisan život. Tim za izradu i primjenu ITP čine: učenik, roditelji, nastavnici, stručni saradnici škola, resursnog centra, službe zapošljavanja i dr. Škola sarađuje s pružaocima usluga procjene sposobnosti i rehabilitacije, službama zapošljavanja, poslodavcima i dr. Važnu ulogu ima tim za inkluziju u stručnom obrazovanju koji tokom cijele godine sarađuje sa poslodavcima, Zavodom za zapošljavanje, te odgovarajućim resursnim centrom koji može da vrši procjenu potreba, sposobnosti, dodatno posreduje pri zapošljavanju. Takođe, ukazuje se na potencijalno potrebna prilagođavanja radnog mjesta, asistenciju i sl.

Maturski ispit može biti interni (nema prohodnost ka tercijarnom obrazovanju) i eksterni (omogućava dalje obrazovanje). Na sajtu Ispitnog centra dostupno je Uputstvo za prilagođavanje eksternih ispita đeci s posebnim obrazovnim potrebama u srednjoj školi (za maturski ispit): <http://www.iccg.co.me/1/images/dok/zavrsni/Uputstvo_srednja.pdf>.

**III INDIVIDUALNI TRANZICIONI PLAN**

**Individualni tranzicioni plan (ITP)** je dio individualnog razvojno-obrazovnog programa (IROP) čiji su ciljevi, mjere i aktivnosti usmjereni na pravovremenu profesionalnu orijentaciju učenika u procesu prelaska iz jednog obrazovnog nivoa u drugi, odnosno iz sistema obrazovanja na tržište rada - zapošljavanje. Sprovodi se u dvije faze: na kraju osnovne škole i na kraju srednjoškolskog obrazovanja. U prvoj fazi uspostavlja se saradnja između osnovne i srednje škole. Usmjerena je ka razmjeni informacija, identifikaciji potencijala i sklonosti đeteta sa ciljem prelaska na sljedeći nivo obrazovanja koji treba da ga osposobi za nezavisan profesionalni život. U drugoj fazi ITP se fokusira na proces zapošljavanja. Sve vrijeme imperativ je najbolji interes đeteta.

Škole, kako osnovne tako i srednje, su dužne da obezbjeđuju neometan prelazak đeteta i kontinuitet između nivoa obrazovanja. One treba da obezbijede neophodnu podršku đetetu i usmjeravaju se na programe tranzicije tako što prave veze između škola i prilagođavaju svoj obrazovni pristup kako bi odgovarao đetetu.

Razlikuju se dvije forme mjera: orijentacione – koje služe da se đeca i roditelji informišu i upoznaju sa školom i obrazovnim programima koji se nude, i individualizovane, usmjerene potrebama đeteta i porodice u dužem vremenskom period i zahvaljujući kojima se prilagođavaju svi uključeni: đeca, roditelji, nastavnici, stručni sardnici, uprave škola.

Samim tim, ITP pretpostavlja multidisciplinarnu povezanost obrazovnih ustanova u cilju obezbjeđenja uslova za uvremenjeno profesionalno usmjeravanje i pravilno osposobljavanje učenika s posebnim obrazovnim potrebama. Određuju se odgovorne osobe u osnovnoj i srednjoj školi i stvara mehanizam saradnje između njih. Svrha mehanizma je usklađivanje ciljeva, mjera, aktivnosti u procesu izbora obrazovnog programa. Tim postavlja mjerljive ciljeve tokom trećeg obrazovnog ciklusa osnovnog obrazovanja (intenzivne aktivnosti odvijaju se u IX razredu). Uključuje elemente koji se odnose na: 1) profesionalnu orijentaciju, 2) stručnu obuku koja treba da osigura sticanje i razvoj aktivnih profesionalnih kompetencija. Identifikuje resurse, definiše mjere, aktivnosti, usluge, dodatnu stručnu pomoć i podršku potrebne učeniku u prelazu ka srednjoj školi i kasnije zaposlenju.

Planski i sistematski se radi na uključivanju đeteta u cjelokupan život škole, podstičući formiranje pozitivne klime, sticanje potrebnih informacija i znanja svih aktera; na prevazilaženju fizičkih, komunikacionih i drugih prepreka; obezbjeđivanju kontinuiteta za dijete u oblicima, metodama, načinima rada. Potrebno je da se sagledaju prepreke uključivanju đeteta i pravi plan prevazilaženja u okviru ustanove, radi na formiranju pozitivnih stavova o uključivanju đeteta i otklanjanju postojećih fizičkih, komunikacionih i drugih prepreka. Naime, u okruženju đeteta s posebnim obrazovnim potrebama uočljive su neke grupe prepreka na koje ono nailazi u procesu prelaza u viši obrazovni sistem.

1. Institucionalne: (dis)kontinuitet u sadržajima učenja, oblicima, metodama, načinu rada ustanova, izostanak saradnje i timskog rada unutar škola i između različitih ustanova bitnih za obrazovanje i društveno uključivanje đeteta …

2. Komunikacijske: (ne)postojeće procedure i prakse razmjene informacija u okviru ustanove i porodice, između različitih institucija; nedostupnost informacija i izostanak njihovog predstavljanja na različite i alternativne načine (sličice, gestovi, znakovni jezik, tehnička pomagala…), nepoznavanje tih oblika komunikacije…

3. Psihosocijalne: jedan broj zaposlenih u obrazovnoj ustanovi, ali i roditelja i đece, je neinformisan, bez dovoljno znanja, socijalno distanciran, sa predrasudama i otporima da se obezbijede uslovi za obrazovanje sve đece u skladu sa principima inkluzivnog obrazovanja...

4. Fizičke: (ne)dostupnost, (ne)uređenost i (ne)opremljenost sredine za učenje đece sa smetanjama i teškoćama, udaljenost škole od kuće…

**Cijeneći prethodno, ITP tim čine (kao stalni članovi): učenik, nastavnici (odjeljenski starješina u osnovnoj školi, predstavnik stručnog aktiva srednje škole), stručni saradnici (osnovne i srednje škole), roditelji/staratelji, predstavnici uprave škole (osnovne i srednje). U pružanju šireg opsega procjene mogu se uključiti pružaoci dodatne stručne pomoći i podrške (npr. stručnjaci resursnog centra, član mobilnog tima, asistent i sl.) kada stalni članovi tima procijene da im je neophodno još informacija značajnih za dijete.*****Članovi tima* na stručnim sastancima razmjenjuje iskustva o metodama, oblicima rada, didaktičkim sredstvima i preduzetim prilagođavanjima na osnovu stečenog iskustva; pružaju podršku đeci, roditeljima, sarađuju sa đecom i porodicama u analizi prepreka.**

*Uprava škole*formira timza izradu i praćenje ITP-a. Vodi računa o: vremenskom planu rada, komunikaciji osnovne i srednje škole i formiranju zajedničkog tima za izbor zanimanja. Definiše listu i ostvaruje kontakt sa ustanovama s kojima će se dalje sarađivati. Organizuje sastanke kako sa predstavnicima osnovne i srednje škole za koju se dijete orijentiše tako i sa komisijom za usmjeravanje. Osigurava da dijete dobije neophodne informacije i iskustva u cilju adekvatnog izbora zanimanja. Uprava škole ugovara: informativno-savjetodavne pośete učenika/osnovca srednjoj školi, po procjeni saradnju sa resursnim centrima, CIPS-om, drugim pružaocima usluga potrebnih đetetu.

*Predstavnici stručnih službi osnovne i srednje škole (pedagog, psiholog, defektolog)* učestvuju u izradi ITP-a. Sprovode procjenu interesovanja i mogućnosti đeteta: primjenjuju različite strukovne tehnike (opservacija i intervju) i instrumente (testovi ličnosti, sposobnosti, profesionalnih opredjeljenja). Sarađuju i savjetuju roditelje. U cilju obezbjeđivanja dodatnih informacija i podrške, u zavisnosti od sposobnosti i smetnje đeteta sarađuju sa resursnim centrom i članom mobilnog tima. Na osnovu razvojnih i obrazovnih postignuća đeteta koncipiraju profil njegovih profesionalnih potreba. Učestvuju u osmišljavanju časova profesionalne orijentacije, izboru ustanova sa kojima će se sarađivati. Stručni saradnici: iniciraju i ostvaruju kontakte sa zaposlenima u drugim ustanovama, sa nevladinim udruženjima, lokalnom samoupravom; povezuju đecu, roditelje, nastavnike; organizuju saradnju u analizi prepreka; prate proces pružanja podrške i realizacije tranzicionih planova.

*Odjeljenjski starješina* prati postignuća postavljena IROP-om. Sarađujući s realizatorima predmetnih programa prati motivisanost, postignuće, pokazana interesovanja i potencijale učenika. Organizuje sastanke odjeljenjskog vijeća na kojima prikuplja podatke o profesionalnim interesovanjima i potrebama đeteta. Dobijene podatke, zapažanja i impresije upoređuje, razmatra sa stručnom službom. Obavlja direktnu i neposrednu komunikaciju sa roditeljima. Učestvuje u izradi i sprovođenju ITP-a. Sa stručnom službom osmišljava i organizuje časove profesionalne orijentacije.

Članovi *tima iz srednje škole* za dijete sa posebnim obrazovnim potrebama izrađuju plan obilaska škole i predstavljaju program stručnog obrazovanja za koji je zainteresovano. Tokom boravka u školi đetetu omogućavaju razgovor sa članovima aktiva stručne grupe predmeta obrazovnog programa za koji je zainteresovano. Nastavnici praktične nastave u vježbaonici ili kabinetu đetetu daju priliku da se upozna s konkretnim poslovima za koje se učenici obučavaju. Organizuju razgovor sa ostalim učenicima konkretnog obrazovnog programa o prilagođavanju na školu, iskustvima u vezi sa smjerom i praktičnim dijelom stručnih predmeta. Nastavnici stručnog aktiva sa stručnom službom škole postavljaju preliminarnu procjenu đetetovih interesovanja, potreba i potencijala u okviru zanimanja za koje je zainteresovano.

Sa *roditeljima/starateljima* razmjenjivati informacije korisne u izradi djelotvornog programa rada u školi da bi se utvrdili poželjni načini komuniciranja sa đetetom, stvorili uslovi za adekvatnu socijalizaciju i ostvarivanje njegovih potencijala. Važno ih je uključiti u procjenu trenutnog nivoa postignuća, prepoznavanje interesovanja i potrebe đeteta koji će dovesti do pravilnog izbora budućeg zanimanja.

U tranzicionim periodima trebalo bi sagledati lične karakteristike đeteta kako bi se plan podrške uskladio sa njima: njegove snage i potrebe, način učenja, karakteristike ličnosti, socijalizacije i prilagođavanja, iskustva u životnim situacijama.

*Tokom analize zanimanje koriste se standardi zanimanja na kojima baziran obrazovni program. On sadrži popi ključnih poslova sa znanjima i vještinama koja se očekuju da dijete tokom školovanja usvoji i razvije. Na bazi procjene đetetovih potreba i popisa poslova, preporučuju se poslova za koje je poželjno osposbiti dijete. Istovremeno, predstavljaju se mogućnosti na tržištu rada sa tom vrstom obrazovanja.*

*Komisija za usmjeravanje osigurava protok i kontinuitet informacija. Komisija je podrška identifikaciji potreba i sposobnosti đeteta. Neophodno je da uvremenjeno koncipira preporuke za IROP: đetetove karakteristike se povezuju s predloženim predmetnim programom, popisom poslova, standardima zanimanja i nacionalnim stručnim kvalifikacijama; predloži pomagala, asistivnu tehnologiju i dr.*

**OBRAZAC ZA ITP (PRELAZAK IZ OSNOVNE U SREDNJU ŠKOLU)[[5]](#footnote-5)**

**I ITP - Uvodne informacije**

|  |  |
| --- | --- |
| ***Opis smetnje/teškoće u razvoju, sposobnosti i vještine đeteta*** | |
| **Sposobnosti i stil učenja** (pažnja, pamćenje, čitanje, pisanje, računanje i dr.). |  |
| **Socijalne vještine** (uključujući **ponašanje** i **komunikaciju** sa vršnjacima i odraslima). |  |
| **Motoričke vještine** (fina i krupna motorika, kretanje i sl.). |  |
| **Opis očuvanih potencijala, praktičnih vještina i profesionalnih interesovanja** u okviru kojih treba pratiti dijete. |  |
| **Pomagala[[6]](#footnote-6)** koja učenik/ca treba da koristi, prilagođavanje prostora/uslova i dr. |  |

**II ITP - Plan podrške tokom izbora obrazovnog programa (odgovornosti/zadaci/vremenski okvir)[[7]](#footnote-7)**

|  |  |  |  |
| --- | --- | --- | --- |
| ***Mjera*** | ***Aktivnost*** | ***Vremenski period*** | ***Odgovorni/zaduženi*** |
| *Formiranje tima u osnovnoj školi.* | * Odabir članova, formiranje tima i definisanje zaduženja; * Izrada vremenskog plana rada tima. |  |  |
| *Procjena sposobnosti i interesovanja učenika za buduće zanimanje.* | * Sprovođenje intervjua, opservacije, primjena baterija testova; * Analiza, popis i opis zanimanja za koja je dijete zainteresovano; * Usaglašavanje i definisanje potencijala, interesovanja i postavljanje prioriteta za izbor srednje škole. * Uspostaviti kontakt s komisijom za usmjeravanje radi usaglašavanja procjene aktuelnog funkcionisanja đeteta, kontinuiteta njegovog praćenja i podrške za pravovremeno i primjereno profesionalno usmjeravanje[[8]](#footnote-8) |  |  |
| *Saradnja s roditeljima.* | * Inicijalni sastanak s roditeljima; * Učešće roditelja u procjeni nivoa postignuća đeteta: razmjena informacija, ukazivanje na interese i potrebe đeteta; * Sastanak radi izbora prioriteta za dijete (upoznavanje sa preliminarnom procjenom i sugestijama za konkretne poslove koji se preporučuju, kao i sa mogućnostima i modelima prilagođavanja i modularizacije preporučenog programa) i izrade plana saradnje sa srednjom školom; * Upoznavanje sa aktivnostima ITP tima. |  |  |
| *Umrežavanje i formiranje zajedničkog ITP tima.* | * Uspostavljanje kontakta osnovne i srednje škole i formiranje zajedničkog ITP tima; * Organizovanje iskustveno-edukativniih pośeta srednjoj školi za dijete (sastanak predstavnika osnovne i stručne škole). |  |  |
| *Upoznavanje đeteta s programom stručnog obrazovanja i njegova opservacija u srednjoj školi.* | * Pośeta đeteta realizatorima programa stručnog obrazovanja i/ili praktičnoj nastavi; * Susreti sa učenicima koji pohađaju obrazovni program koji je preporučuje; * Preliminarna procjena i sugerisanje poslova za koje je preporučljivo da se dijete obuči. * Informisanje i konsultovanje sa Centrom za stručno obrazovanje u vezi sa mogućnostima i modelima prilagođavanjai modularizacije programa. |  |  |
| *Pružanje dodatnih usluga potrebnih đetetu u toku profesionalne orijentacije.* | * Opservacija stručnjaka resursnog centra; * Informisanje od strane predstavnika CIPS-a. |  |  |
| *Saradnja sa komisijom za usmjeravanje.* | * Usaglašavanje mišljenja i preporuka sa članovima komisije. |  |  |
| **Poželjna zanimanja** | 1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, stepen \_\_\_\_\_\_\_\_\_, nudi se u školi 2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, stepen \_\_\_\_\_\_\_\_\_, nudi se u školi 3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, stepen \_\_\_\_\_\_\_\_\_, nudi se u školi | | |

|  |
| --- |
| **Mogućnosti koje učenik/ca može ostvariti u okviru ovog zanimanja:**   1. Sticanje kvalifikacije nivoa obrazovanja (usvajanje cijelog obrazovnog programa) – diploma 2. Sticanje stručne kvalifikacije (ukoliko je program modularizovan) – sertifikat 3. Sticanje vještina za obavljanje ključnih poslova - uvjerenje o usvajanju dijela obrazovnog programa |
| **Mogućnosti za zapošljavanje:**   1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **Prijedlog i pretpostavka za podršku koja je đetetu potrebna u toku obrazovanja za konkretno zanimanje:** |

**Članovi tima:**

**Direktor/ica osnovne škole \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, Direktor/ica srednje škole \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, Stručni saradnik/ca osnovne škole \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, Odjeljenjski starješina \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, Stručni saradnik/ca srednje škole \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, Nastavnik srednje škole \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, Roditelj/staratelj \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, Ostali \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.**

**Datum: \_\_\_\_\_\_\_\_\_\_\_\_\_\_\_\_\_\_\_**

1. “Sl. list CG”, br. 45/10 [↑](#footnote-ref-1)
2. „Sl. list CG“, br. 57/11 [↑](#footnote-ref-2)
3. Standard zanimanja predstavlja popis poslova koje zanimanje treba da obavlja, kao i vještine i znanja koje su potrebne kako bi se stekle stručne kompetencije određenog profila. [↑](#footnote-ref-3)
4. Dijete završetkom određenog broja modula može steći: 1) kvalifikaciju pomoćnika (drugi stepen), 3) sa još nekoliko modula kvalifikaciju zanatlije (treći stepen), 4) a sa još nekoliko modula kvalifikaciju tehničara (četvrti stepen). [↑](#footnote-ref-4)
5. Ova tabela se popunjava u osnovnoj školi, tim: roditelj/staratelj, psiholog/pedagog, odjeljenjski starješina, predmetni nastavnik/ci. [↑](#footnote-ref-5)
6. Tehničko-tehnološki i elektronski uređaji, medicinsko-protektivne sprave i pomagala, obučeni psi vodiči i pomagači, druge vrste savremenih predmeta i uređaja koji u najvećoj mogućoj mjeri omogućavaju i olakšavaju nastavni proces, samostalan život i smatraju se integralnim dijelom osobe koja ih koristi. [↑](#footnote-ref-6)
7. Ovu tabelu zajednički popunjava tim koji čine predstavnici osnovne i srednje škole. [↑](#footnote-ref-7)
8. Ukoliko je došlo do promjene u razvoju i napredovanju đeteta što zahtijeva intenzivniju procjenu, podršku i angažman članova komisije. [↑](#footnote-ref-8)